text: Skoleskydning - på den fredelige måde
  28 november 2015 kl. 15.11
  DM i skoleskydning i Vingsted lørdag. 5.C fra Ølgod Skole fik bedste placering blandt deltagerne i TV SYDs sendeområde.
  Med 767 point skød 5.C fra Ølgod Skole sig til en 10. plads i DM i skoleskydning. 33 hold - i alt 132 elever - deltog i finalen.
  - Ja da, sådan, udbrød en glad Julie Debel Steffens fra 5.C, da resultatet blev præsenteret.
  Inden landsfinalen havde 5.C først vundet skydningen på Ølgod Skole, hvorefter de gik videre fra landsdelsfinalen.
  Ølgod Skole deltog også med et hold fra 5.B. De blev nr. 23 i den indledende skydning i landsfinalen. Fra TV SYDs sendeområde deltog også hold fra Balle Friskole, Brenderup & Omegns Realskole, Brørupskolen, Glud Skole, Broager Skole og Lagoniskolen i Vojens.
  Siden 1995 har Dansk Skoleidræt og DGI Skydning tilbudt elever på 5. klassetrin at deltage i skoleskydningen. Samlet set har der i år deltaget 8.930 elever i DM i skoleskydning.
  Førstepræmien på 8.000 kroner til klassen blev vundet af Frisholm Skole fra Them i Midtjylland.
  Se resultaterne af skoleskydningen her
  
  